wannaphong/clean_thaiwikipedia huggingface dataset:
# ตำบลตะปอน
ตะปอน เป็นตำบลในอำเภอขลุง จังหวัดจันทบุรี เป็นที่ตั้งของวัดตะปอนน้อยเป็นวัดเก่าแก่คู่บ้านคู่เมืองของอำเภอขลุง

 ที่ตั้งและอาณาเขต 
ตำบลตะปอนมีอาณาเขตติดต่อกับเขตการปกครองข้างเคียงดังต่อไปนี้ วันที่ 28 พฤศจิกายน พ.ศ. 2546

 ทิศเหนือ ติดต่อกับตำบลพลิ้ว (อำเภอแหลมสิงห์) และตำบลคมบาง (อำเภอเมืองจันทบุรี)
 ทิศตะวันออก ติดต่อกับตำบลเกวียนหัก
 ทิศใต้ ติดต่อกับตำบลหนองชิ่ม (อำเภอแหลมสิงห์)
 ทิศตะวันตก ติดต่อกับตำบลพลิ้วและตำบลหนองชิ่ม (อำเภอแหลมสิงห์)

 การแบ่งเขตการปกครอง 
 หมู่ที่ 1 บ้านตะปอนใหญ่
 หมู่ที่ 2 บ้านตะปอนใหญ่
 หมู่ที่ 3 บ้านตะปอนน้อย
 หมู่ที่ 4 บ้านหนองเสม็ด
 หมู่ที่ 5 บ้านหนองเสม็ด
 หมู่ที่ 6 บ้านไร่วรรณ
# การประชุมสภาแห่งชาติพรรคคอมมิวนิสต์จีนครั้งที่ 19
การประชุมสภาแห่งชาติพรรคคอมมิวนิสต์จีนครั้งที่ 19  เรียกโดยทั่วไปว่า ฉือจิ่วต้า  จัดขึ้น ณ มหาศาลาประชาชน กรุงปักกิ่ง ระหว่างวันที่ 18 ถึง 24 ตุลาคม ค.ศ. 2017 ผู้แทน 2,280 คนได้รับเลือกให้เป็นตัวแทนของสมาชิกพรรคที่คาดการณ์ว่ามีจำนวนประมาณ 89 ล้านคน การเตรียมการสำหรับการประชุมสภาแห่งชาติครั้งที่ 19 เริ่มขึ้นใน ค.ศ. 2016 และสิ้นสุดลงด้วยการประชุมเต็มคณะของคณะกรรมาธิการกลางเพียงไม่กี่วันก่อนการประชุม ใน ค.ศ. 2016 องค์กรพรรคระดับท้องถิ่นและมณฑลได้เริ่มเลือกผู้แทนเข้าร่วมการประชุมสภาแห่งชาติตลอดจนรับและแก้ไขเอกสารของพรรค ต่อมาได้มีการจัดการประชุมสภาแห่งชาติพรรคคอมมิวนิสต์จีนครั้งที่ 20 ขึ้น

ระหว่างการประชุม อุดมการณ์ชี้นำใหม่ที่เรียกว่า "ความคิดของสี จิ้นผิงว่าด้วยสังคมนิยมกับอัตลักษณ์จีนสำหรับสมัยใหม่" ได้ถูกบรรจุลงในธรรมนูญของพรรค ถือเป็นครั้งแรกนับตั้งแต่ความคิดของเหมา เจ๋อตง ที่ผู้นำพรรคที่ยังมีชีวิตอยู่ได้บรรจุอุดมการณ์ที่ตั้งชื่อตามตนเองไว้ในธรรมนูญพรรค การประชุมครั้งนี้ยังเน้นย้ำถึงการเสริมสร้างสังคมนิยมอัตลักษณ์จีน การสร้างพรรค หลักนิติธรรมแบบสังคมนิยม และการกำหนดกรอบเวลาที่ชัดเจนสำหรับการบรรลุเป้าหมายพัฒนา เช่น การสร้างสังคมพอเพียง และการบรรลุเป้าหมาย "การปฏิรูปสังคมนิยมให้ทันสมัย" นอกจากนี้ยังกล่าวถึงการกระตุ้นให้จีนมีบทบาทที่สำคัญยิ่งขึ้นในระดับนานาชาติ การประชุมครั้งนี้ยังโดดเด่นในเรื่องการรวบรวมอำนาจภายใต้การนำของสี จิ้นผิงอีกด้วย

การประชุมสภาแห่งชาติครั้งที่ 19 ได้ให้การรับรองรายชื่อสมาชิกคณะกรรมการสอบวินัยส่วนกลางและเลือกคณะกรรมาธิการกลาง ซึ่งคณะกรรมาธิการกลางได้อนุมัติสมาชิกกรมการมืองและคณะกรรมาธิการสามัญประจำกรมการเมือง สมาชิกคณะกรรมาธิการสามัญประจำกรมการเมืองชุดที่ 18 จำนวน 5 คนได้พ้นจากตำแหน่งเนื่องจากถึงวัยเกษียณ และมีการแต่งตั้งสมาชิกใหม่ 5 คนเข้าร่วมคณะกรรมาธิการสามัญชุดที่ 19 ได้แก่ ลี่ จ้านชู, วัง หยาง, หวัง ฮู่หนิง, จ้าว เล่อจี้ และหัน เจิ้ง
# อินะ (จังหวัดไซตามะ)
อินะ  เป็นเมืองที่ตั้งอยู่ในอำเภอคิตาอาดาจิ จังหวัดไซตามะ ประเทศญี่ปุ่น มีขนาดพื้นที่ทั้งหมด  ณ วันที่ 1 ธันวาคม ค.ศ. 2024 เมืองนี้มีจำนวนประชากรประมาณ 45,009 คน ความหนาแน่นของประชากร 3,043 คนต่อตารางกิโลเมตร

 ภูมิศาสตร์ 
เมืองอินะตั้งอยู่ทางตอนกลาง-ตะวันออกของจังหวัดไซตามะ ในเขตพื้นที่ของที่ราบคันโต มีแม่น้ำอายาเซะไหลไปตามชายแดนด้านตะวันออก และมีแม่น้ำฮาราอิจินูมะไหลไปตามชายแดนด้านตะวันตก พื้นที่ประมาณ 60% ของเมืองตั้งอยู่บนที่ราบสูงโอมิยะ ส่วนที่เหลือเป็นที่ราบตะกอนน้ำพาำ จุดสูงสุดในพื้นที่เมืองอยู่ที่ระดับความสูง 19 เมตรเหนือระดับน้ำทะเล

 เทศบาลข้างเคียง 
 จังหวัดไซตามะ
 นครอาเงโอะ
 นครฮาซูดะ
 นครโอเกงาวะ

 สถิติประชากร 
ตามข้อมูลสำมะโนประชากรของญี่ปุ่นสถิติประชากรอินะ จำนวนประชากรของเมืองอินะเพิ่มขึ้นอย่างรวดเร็วนับตั้งแต่คริสต์ทศวรรษ 1970

 ประวัติศาสตร์ 
ในช่วงต้นยุคเอโดะ เมืองอินะเป็นที่ตั้งของแคว้นศักดินาโคมูโระซึ่งก่อตั้งโดยอินะ ทาดัตสึงุ ซึ่งมีอยู่เป็นช่วงเวลาสั้น ๆ (ค.ศ. 1590-1619) ต่อมาแคว้นนี้ถูกปกครองในฐานะดินแดนของฮาตาโมโตะภายใต้การควบคุมโดยตรงของรัฐบาลโชกุนโทกูงาวะ

เมื่อมีการประกาศใช้ระบบเทศบาลเมื่อวันที่ 1 เมษายน ค.ศ. 1889 หมู่บ้านโคมูโระและโคบาริก็ได้รับการจัดตั้งขึ้นภายในอำเภอคิตาอาดาจิ จังหวัดไซตามะ และควบรวมเข้าด้วยกันเมื่อวันที่ 15 กรกฎาคม ค.ศ. 1943 เพื่อจัดตั้งเป็นหมู่บ้านอินะ และต่อมาหมู่บ้านอินะก็ได้รับการยกฐานะเป็นเมืองอินะเมื่อวันที่ 1 พฤศจิกายน ค.ศ. 1970

 การเมืองการปกครอง 
เมืองอินะมีการปกครองในรูปแบบนายกเทศมนตรี-สภา โดยมีนายกเทศมนตรีที่มาจากการเลือกตั้งโดยตรง และมีสภาเมืองเป็นฝ่ายนิติบัญญัติระบบสภาเดียวซึ่งประกอบด้วยสมาชิก 16 คน ในแง่ของการเมืองระดับจังหวัด เมืองอินะกับนครอาเงโอะรวมกันเป็นเขตเลือกตั้งหนึ่งที่ให้สมาชิกสภาจังหวัดไซตามะจำนวน 1 คน และในแง่ของการเมืองระดับชาติ เมืองนี้เป็นส่วนหนึ่งของเขตเลือกตั้งที่ 6 จังหวัดไซตามะ ในการเลือกตั้งสมาชิกสภาผู้แทนราษฎร ซึ่งเป็นสภาล่างของรัฐสภาญี่ปุ่น

 เศรษฐกิจ 
เศรษฐกิจของเมืองอินะอยู่ในภาคเกษตรกรรมเป็นหลัก

 การศึกษา 
 เมืองอินะมีโรงเรียนประถมศึกษา 4 แห่ง และโรงเรียนมัธยมศึกษาตอนต้น 3 แห่งที่สังกัดเทศบาลเมืองอินะ และมีโรงเรียนรวมมัธยมศึกษาตอนต้นและตอนปลาย 1 แห่งที่สังกัดคณะกรรมการการศึกษาจังหวัดไซตามะ และเมืองนี้ยังมีโรงเรียนรวมมัธยมศึกษาตอนต้นและตอนปลายเอกชน 1 แห่ง และโรงเรียนมัธยมศึกษาตอนปลายเอกชน 1 แห่ง
 มหาวิทยาลัยเภสัชกรรมนิฮง  เป็นมหาวิทยาลัยเอกชนในเมืองอินะ จังหวัดไซตามะ ประเทศญี่ปุ่น ก่อตั้งขึ้นใน ค.ศ. 2004

 การศึกษา 
 รถไฟ 
 20px ระบบขนส่งมวลชนใหม่ไซตามะ (Saitama New Urban Transit): นิวชัตเทิล (New Shuttle)
 สถานี:  –  –  –  – 

 ทางหลวง 
อินะไม่มีทางด่วนหรือทางหลวงแผ่นดินสายใดผ่าน

 สิ่งที่น่าสนใจในท้องถิ่น 
 ศูนย์มะเร็งไซตามะ
 ศูนย์สุขภาพจิตจังหวัดไซตามะ
# สะระหม่า
สะระหม่า คือเพลงประเภทหนึ่งของดนตรีไทยที่ใช้บรรเลงเฉพาะปี่ชวากับกลองแขกเท่านั้น คำว่า "สะ" หมายถึง "หนึ่ง" และ "ระหม่า" หมายถึง "จังหวะ" รวมกันจึงหมายถึง "หนึ่งจังหวะ"

สะระหม่าจัดเป็นเพลงเรื่อง คือประกอบด้วย 3 ทำนอง ได้แก่ สะระหม่า โยน และแปลง สมัยโบราณนิยมเล่นสะระหม่าในพิธีทางชลมารค

สะระหม่าแบ่งเป็นสองประเภทคือ สะระหม่าไทย (หรือสะระหม่าใหญ่) และสะระหม่าแขก สะระหม่าไทยใช้ในงานมงคลเท่านั้น สะระหม่าแขกเป็นเพลงสำเนียงแขกชั้นเดียว ใช้ได้ทั้งงานมงคลและงานอวมงคล สันนิษฐานว่าสะระหม่าแขกคงมีมาก่อน และไทยคงรับมาจากทางประเทศมาเลเซียและประเทศอินโดนีเซีย ภายหลังไทยดัดแปลงมาเป็น "สะระหม่าไทย" 

สะระหม่าไทยมีโครงสร้างที่ซับซ้อน ทั้งโครงสร้างของปี่ชวาและโครงสร้างของกลองแขก รวมถึงโครงสร้างของตัวเพลง เพลงหลักอยู่ 2 เพลง ได้แก่สะระหม่า และแปลง โดยมี "โยน" เป็นทำนองที่ใช้เชื่อมเพลง สำหรับการบรรเลงประกอบมวยไทย ใช้เพลงโยนในสะระหม่าไทยบรรเลงขณะไหว้ครูรำมวย และใช้เพลงแขกเจ้าเซ็นบรรเลง ในยกที่ 1 เท่านั้น ในยกต่อไป คือ ยกที่ 2 ถึงยกที่ 4 จึงใช้เพลงสำเนียงแขกอื่น ๆ ที่เหมาะสมมาบรรเลง ส่วนยกที่ 5 แต่เดิมใช้โยนแปลง ภายหลังเปลี่ยนมาใช้เพลงเชิดชั้นเดียว ในนาทีที่ 3 ของยกที่ 5 ซึ่งเป็นยกสุดท้าย ผู้เป่าปี่สามารถเลือกเพลงที่มีความเหมาะสมมาบรรเลงได้ กลองแขกจะตีหน้าทับเจ้าเซ็นเท่านั้น ยกเว้นเพลงโยนและเพลงเชิดชั้นเดียวที่กลองแขกใช้หน้าทับเฉพาะ
# เจมส์ สแกนลอน (นักฟุตบอล)
เจมส์ รอเบิร์ต สแกนลอน (, เกิด 28 กันยายน ค.ศ. 2006) เป็นนักฟุตบอลอาชีพที่เล่นในตำแหน่งกองกลางตัวรุกให้กับแมนเชสเตอร์ยูไนเต็ดและทีมชาติยิบรอลตาร์

สแกนลอนเป็นนักเตะแมนเชสเตอร์ยูไนเต็ดคนแรกที่เป็นตัวแทนของทีมชาติยิบรอลตาร์ขณะที่ยังอยู่กับสโมสร โดยเป็นผลิตผลจากอะคาเดมีของดาร์บีเคาน์ตีและแมนเชสเตอร์ยูไนเต็ด

 ระดับสโมสร 
สแกนลอนเริ่มเล่นฟุตบอลเยาวชนที่ดาร์บีเคาน์ตีก่อนที่จะย้ายไปแมนเชสเตอร์ยูไนเต็ดในเดือนกุมภาพันธ์ ค.ศ. 2021 ท่ามกลางความไม่แน่นอนทางการเงินที่เพิ่มมากขึ้นที่ไพรด์พาร์ก หลังจากขึ้นมาอยู่ในทีมรุ่นอายุต่ำกว่า 18 ปีในช่วงปลายฤดูกาล 2022–23 เขาก็กลายเป็นนักเรียนทุนปีแรกกับทีมปีศาจแดงในเดือนกรกฎาคม ค.ศ. 2023 ในช่วงฤดูกาล 2023–24 เขาได้เข้าร่วมการแข่งขันยูฟ่ายูธลีก ฤดูกาล 2023–24 ให้กับทีมปีศาจแดง ขณะเดียวกันก็ได้ลงเล่นให้กับทีมรุ่นอายุต่ำกว่า 21 ปี และฝึกซ้อมกับทีมชุดใหญ่ภายใต้การคุมทีมของเอริก เติน ฮัค เขาเซ็นสัญญาอาชีพฉบับแรกเมื่อวันที่ 23 พฤษภาคม ค.ศ. 2024 ต่อมาได้เดินทางร่วมกับทีมชุดใหญ่ในการทัวร์พรีซีซั่นที่สหรัฐอเมริกา ในเดือนสิงหาคม เขาได้รับรางวัลกองหน้ายอดเยี่ยมในรายการแข่งขันเยาวชน Otten Cup ในปีนั้น

 ระดับทีมชาติ 
สแกนลอนเกิดที่มิดแลนด์ ประเทศอังกฤษ พ่อเป็นชาวอังกฤษและแม่เป็นชาวยิบรอลตาร์ ทำให้เขามีสิทธิ์เป็นตัวแทนของอังกฤษและยิบรอลตาร์ เขาติดทีมชาติยิบรอลตาร์ครั้งแรกในรุ่นอายุไม่เกิน 17 ปี โดยยิงได้สองประตูในนัดประเดิมสนาม ช่วยให้ยิบรอลตาร์เอาชนะลิกเตนสไตน์แบบสุดช็อก 8–2 เมื่อวันที่ 25 สิงหาคม ค.ศ. 2022 ในปีถัดมา เขาประเดิมสนามในรุ่นอายุไม่เกิน 21 ปี ในเกมที่พ่ายต่อจอร์เจีย 2–0 ที่คูทาอีซี เมื่อวันที่ 6 กันยายน ค.ศ. 2023Georgia 2–0 Gibraltar  Under-21 UEFA.com. 6 September 2023. Retrieved 17 March 2024. เมื่อวันที่ 15 มีนาคม 2024 เขาถูกเรียกตัวให้เข้าร่วมทีมชาติยิบรอลตาร์ชุดใหญ่นำโดยหัวหน้าโค้ช Julio César Ribas สำหรับการแข่งขันยูฟ่าเนชันส์ลีกที่เจอกับลิทัวเนีย

เมื่อวันที่ 21 มีนาคม 2024 สแกนลอนได้ลงเล่นให้กับทีมชุดใหญ่เป็นครั้งแรกโดยเป็นตัวสำรองในนาทีที่ 74 แทนเลียม วอล์กเกอร์ ในเกมที่ทีมพ่ายลิทัวเนีย 0–1 เมื่อวันที่ 8 กันยายน ค.ศ. 2024 สแกนลอนทำประตูแรกให้กับประเทศของเขาในนัดที่ยิบรอลตาร์เสมอกับลิกเตนสไตน์ 2–2 ในนัดเปิดสนามของเนชั่นส์ลีก 2024-25 ประตูดังกล่าวทำให้เขากลายเป็นผู้ทำประตูที่อายุน้อยที่สุดของประเทศที่ทำประตูได้ในยูฟ่าเนชันส์ลีก ด้วยวัย 17 ปี 346 วัน ทำลายสถิติที่เคยทำไว้โดย Tjay De Barr
# มิยาชิโระ
มิยาชิโระ  เป็นเมืองที่ตั้งอยู่ในอำเภอมินามิไซตามะ จังหวัดไซตามะ ประเทศญี่ปุ่น มีขนาดพื้นที่  ณ วันที่ 1 ธันวาคม ค.ศ. 2024 เมืองนี้มีจำนวนประชากรประมาณ 33,753 คน ความหนาแน่นของประชากร 2,116 คนต่อตารางกิโลเมตร

 ภูมิศาสตร์ 
เมืองมิยาชิโระตั้งอยู่ในตอนกลาง-ตะวันออกของจังหวัดไซตามะ

 เทศบาลข้างเคียง 
 จังหวัดไซตามะ
 นครคาซูกาเบะ
 นครคูกิ
 นครชิราโอกะ
 เมืองซูงิโตะ

 ภูมิอากาศ 
เมืองมิยาชิโระมีภูมิอากาศแบบอบอุ่นชื้นกึ่งเขตร้อน (การแบ่งเขตภูมิอากาศแบบเคิพเพิน Cfa) มีลักษณะเด่นคือ ฤดูร้อนที่อบอุ่น และฤดูหนาวที่เย็นสบาย มีหิมะตกเล็กน้อยถึงไม่มีเลย อุณหภูมิเฉลี่ยทั้งปีในมิยาชิโระอยู่ที่ 14.5 °C ปริมาณน้ำฝนเฉลี่ยทั้งปีอยู่ที่ 1,408 มิลลิเมตร โดยเดือนกันยายนเป็นเดือนที่มีฝนตกชุกที่สุด อุณหภูมิสูงสุดเฉลี่ยอยู่ในเดือนสิงหาคมอยู่ที่ประมาณ 26.3 °C และต่ำสุดในเดือนมกราคมอยู่ที่ประมาณ 2.7 °Cข้อมูลภูมิอากาศมิยาชิโระ

 สถิติประชากร 
จากข้อมูลสำมะโนประชากรของญี่ปุ่นสถิติประชากรมิยาชิโระ จำนวนประชากรของเมืองมิยาชิโระมีแนวโน้มคงที่ หลังจากเพิ่มขึ้นต่อเนื่องมาเป็นเวลานาน

 ประวัติศาสตร์ 
thumb|ศาลเจ้าฮิเมมิยะ

เมื่อมีการประกาศใช้ระบบเทศบาลเมื่อวันที่ 1 เมษายน ค.ศ. 1889 ได้มีการจัดตั้งหมู่บ้านมมมะและซูกะขึ้นภายในอำเภอมินามิไซตามะ จังหวัดไซตามะ หมู่บ้านทั้งสองถูกควบรวมกันเมื่อวันที่ 20 กรกฎาคม ค.ศ. 1955 เพื่อจัดตั้งเป็นเมืองมิยาชิโระ ที่มาของชื่อเมืองมาจากศาลเจ้า 2 แห่ง โดยคำว่า "มิยะ"  มาจากศาลเจ้าฮิเมมิยะ  ในหมู่บ้านมมมะ และคำว่า "ชิโระ"  มาจากศาลเจ้าโคโนชิโระ  ในหมู่บ้านซูกะ

 การเมืองการปกครอง 
เมืองมิยาชิโระมีการปกครองในรูปแบบนายกเทศมนตรี-สภา โดยมีนายกเทศมนตรีที่มาจากการเลือกตั้งโดยตรง และมีสภาเมืองเป็นฝ่ายนิติบัญญัติระบบสภาเดียวซึ่งประกอบด้วยสมาชิก 14 คน ในแง่ของการเมืองระดับจังหวัด เมืองมิยาชิโระกับนครชิราโอกะรวมกันเป็นเขตเลือกตั้งหนึ่งที่ส่งสมาชิกสภาจังหวัดไซตามะจำนวน 1 คน ในแง่ของการเมืองระดับชาติ เมืองนี้เป็นส่วนหนึ่งของเขตเลือกตั้งที่ 11 จังหวัดไซตามะ ในการเลือกตั้งสมาชิกสภาผู้แทนราษฎร ซึ่งเป็นสภาล่างของรัฐสภาญี่ปุ่น

 เศรษฐกิจ 
เศรษฐกิจของมิยาชิโระอยู่ในภาคเกษตรกรรมเป็นหลัก

 การศึกษา 
 เมืองมิยาชิโระมีโรงเรียนประถมศึกษา 4 แห่ง โรงเรียนมัธยมศึกษาตอนต้น 3 แห่ง ซึ่งสังกัดเทศบาลเมืองมิยาชิโระ และมีโรงเรียนมัธยมศึกษาตอนปลาย 1 แห่ง ซึ่งสังกัดคณะกรรมการการศึกษาจังหวัดไซตามะ นอกจากนี้ ทางจังหวัดไซตามะยังเปิดโรงเรียนการศึกษาพิเศษสำหรับผู้พิการอีก 1 แห่งในเมืองมิยาชิโระ
 สถาบันเทคโนโลยีแห่งนิปปง  เป็นมหาวิทยาลัยเอกชนในเมืองมิยาชิโระ จังหวัดไซตามะ ก่อตั้งขึ้นใน ค.ศ. 1967

 การขนส่ง 
 รถไฟ 
 36px รถไฟโทบุ: สายอิเซซากิ/สายสกายทรี
 สถานี:  –  – 
 36px รถไฟโทบุ: สายนิกโก
 สถานี: 

 ทางหลวง 
เมืองมิยาชิโระไม่มีทางหลวงแผ่นดินหรือทางด่วนสายใดผ่าน

 สิ่งที่น่าสนใจในท้องถิ่น 
right|thumb|สวนสัตว์โทบุ

 สวนสัตว์โทบุ  - สวนสัตว์และสวนสนุกซึ่งเป็นของกลุ่มบริษัทโทบุ

 บุคคลและสัตว์ที่มีชื่อเสียง 
 เกรปคุง  - เพนกวินฮุมบ็อลท์ (Spheniscus humboldti)
 มาริโกะ โคดะ - นักพากย์
# แกงผักเฮือด
แกงผักเฮือด เป็นอาหารไทยภาคเหนือประเภทแกง มีส่วนผสมสำคัญคือ ผักเฮือด (ผักฮี้ ผักเฮือก หรือผักเลียบ (ภาคกลาง)) ซึ่งมาจากใบของไม้ป่ายืนต้นขนาดใหญ่ ผักเฮือดเป็นส่วนของยอดอ่อนหรือตาใบที่เพิ่งแทงยอดขึ้นมา ส่วนเนื้อสัตว์ที่นำมาแกงส่วนใหญ่ใช้หมูเป็นส่วนผสม อาจเป็นซี่โครงหมู หรือกระดูกหมู มีการใส่มะเขือเทศลูกเล็กเป็นส่วนผสมและใช้เครื่องแกงที่ปรุงจากพริกแห้ง กระเทียม หอมแดง กะปิ และเกลือเพื่อเพิ่มรสชาติ

แกงผักเฮือดเป็นอาหารประจำฤดูเนื่องจากผักเฮือดมียอดอ่อนที่แตกออกมาตอนปลายหนาวต่อร้อน
# สโมสรฟุตบอลซังคท์เพาลี
สโมสรฟุตบอลซังคท์เพาลี (เอ็ฟเซ ซังคท์เพาลี) มีชื่อเต็มว่า สโมสรจดทะเบียนฟุสบัลคลุบซังคท์เพาลี 1910  เป็นสโมสรฟุตบอลอาชีพจากซังคท์เพาลี ซึ่งเป็นเขตในเมืองฮัมบวร์ค ปัจจุบันลงแข่งขันอยู่ในบุนเดิสลีกา ลีกสูงสุดของประเทศเยอรมนี

นอกเหนือจากทีมฟุตบอลแล้ว ยังมีสโมสรกีฬาอื่น ๆ เช่น รักบี้, เบสบอล, โบว์ลิ่ง, มวย, หมากรุก, ปั่นจักรยาน, แฮนด์บอล, โรลเลอร์ดาร์บี, สกิตเทิล, ซอฟต์บอล, เทเบิลเทนนิส และมาราธอน (เริ่มในปี 2011)Fabian Balicki: Więcej niż piłka nożna? St. Pauli jest tą możliwością. Poligraf, 2015, . จนถึงปี 2013 ที่สโมสรเคยมีทีมอเมริกันฟุตบอล แต่ต้องยุบทีมเพราะขาดแคลนนักกีฬาเยาวชนที่จำเป็นในทีม ข้อมูล ณ เดือนเมษายน 2023 สโมสรมีสมาชิกราว 30,400 คน

สโมสรตกชั้นลงไปในลีก Regionalliga ปี 2003 ซึ่ง ณ ขณะนั้นเป็นลีกฟุตบอลระดับสามของเยอรมนี และอยู่ในลีกดังกล่าวเป็นเวลาสี่ปี จนกระทั่งในปี 2007 สโมสรเลื่อนชั้นกลับสู่ซไวเทอบุนเดิสลีกา ซึ่งเป็นลีกระดับสองของประเทศ และในปี 2010 สโมสรเลื่อนชั้นสู่บุนเดสลีกา แต่ตกชั้นในปีถัดมา ซึ่งหลังจากตกชั้นในฤดูกาล 2011–12 สโมสรลงเล่นอยู่ในซไวเทอบุนเดิสลีกาเรื่อยมา จนถึงฤดูกาล 2023–24 ที่พวกเขาเลื่อนชั้นกลับสู่บุนเดิสลีกาอีกครั้ง

ซังคท์เพาลีมีทีมคู่ปรับในเมืองเดียวกันคือฮัมบัวร์เกอร์ เอ็สเฟาโดยการแข่งขันระหว่างทั้งสองทีมเป็นที่รู้จักในชื่อฮัมบัวร์เกอร์ชตัดท์ดาร์บี นอกจากนี้ สโมสรยังมีทีมคู่ปรับที่เกิดขึ้นในช่วงหลังคือฮันซาร็อสท็อค

แม้ว่าสโมสรจะประสบความสำเร็จในระดับปานกลาง แต่ก็เป็นที่ยอมรับอย่างกว้างขวางในด้านวัฒนธรรมสังคมที่โดดเด่น และมีฐานแฟนคลับจำนวนมาก จนได้รับการยกย่องให้เป็นหนึ่งใน "สโมสรคัลท์" ของเยอรมนี ซังคท์เพาลีและผู้สนับสนุนมีจุดยืนที่ชัดเจนในการสนับสนุนแนวคิดการเมืองฝ่ายซ้าย
# โยโกฮามะ รีวเซ
โยโกฮามะ รีวเซ  เป็นนักแสดง นายแบบ และอดีตนักร้องชาวญี่ปุ่น เขามีชื่อเสียงจากการรรับบท ยูริ เคียวเฮ ผมสีชมพู ในละครโรแมนติกคอมเมดี้เรื่อง A Story to Read When You First Fall in Love ในปี ค.ศ. 2019 รวมถึงบท ฮิคาริ โนโนมูระ (โทคคิวโกหมายเลข 4) ในละครโทรทัศน์ซูเปอร์เซ็นไตเรื่อง Ressha Sentai ToQger ปี ค.ศ. 2014

 ชีวิตในวัยเด็กและการศึกษา 
โยโกฮามะ ริวเซ เกิดเมื่อวันที่ 16 กันยายน ค.ศ. 1996 ที่ โยโกฮามะ จังหวัดคานางาวะ

ในเดือนมีนาคม ค.ศ. 2015 โยโกฮามะสำเร็จการศึกษาหลักสูตรการเป็นนายแบบ
# ทางหลวงหมายเลข 5 (ประเทศกัมพูชา)
ทางหลวงหมายเลข 5 (10005) เป็นทางหลวงแห่งชาติสายหนึ่งของกัมพูชา ด้วยความยาว  เชื่อมต่อเมืองหลวงพนมเปญกับประเทศไทยCambodian national road network

 ประวัติ 
ทางหลวงหมายเลข 5 เป็นเส้นทางหลักในการเชื่อมต่อกัมพูชากันประเทศไทยและเข้าไปสู่กรุงเทพมหานครตั้งแต่ก่อนช่วง พ.ศ. 2513 โดยถนนได้รับความเสียหายอย่างหนักในช่วงสงครามกลางเมืองกัมพูชา

ทางหลวงหมายเลข 5 ได้รับการซ่อมแซมและปรับปรุงโดยรัฐบาลไทยและสหประชาชาติในระหว่าง พ.ศ. 2535–2536 โดยช่วงแรกของถนน จากชายแดนไทยไปยังศรีโสภณ ระยะทางรวม 48 กิโลเมตร รับผิดชอบโดยกองพันทหารช่างเฉพาะกิจที่ 1 ควบคุมดูแลโดยรัฐบาลไทย เพื่อมอบเป็นของขวัญในมิตรภาพระหว่างประเทศไทยและกัมพูชา เชื่อมโยงเศรษฐกิจ และเป็นเส้นทางลำเลียงผู้อพยพชาวกัมพูชากลับเข้าสู่ประเทศ

ช่วงที่ 2 โดยสหประชาชาติ ดำเนินการโดยกองพันทหารช่างเฉพาะกิจที่ 2 (สหประชาชาติ) ซึ่งจัดกำลังมาจากกองทัพบกไทย ตามแนวเส้นทางที่เหลือตั้งแต่ศรีโสภณลงไปตามเส้นทางจนถึงจังหวัดโพธิสัตว์ระยะทางรวม 282 กิโลเมตร และมีการขยายความรับผิดชอบเพิ่มเติมถึงจังหวัดกำปงฉนัง ระยะทางประมาณ 100 กิโลเมตร

นอกจากนี้ ทางหลวงหมายเลข 5 ได้รับการกำหนดให้เป็นทางหลวงสายเอเชียสาย 1 หรือเส้นทางเศรษฐกิจตอนใต้ของอนุภูมิภาคลุ่มน้ำโขง (จีเอ็มเอส)

 รายละเอียดของเส้นทาง 
ทางหลวงหมายเลข 5 ออกจากพนมเปญในทิศเหนือไปทางตะวันตกเฉียงเหนือ โดยติดกับทะเลสาบโตนเลสาบก่อน มีสะพานสามแห่งคือ สะพานจรอยจังวร แปรกกดัม และแปรกพโนว เชื่อมระหว่างตะวันออกของประเทศ จากนั้นจึงเคลื่อนตัวออกจากแม่น้ำ/ทะเลสาบ เนื่องจากพื้นที่ในบริเวณนั้นถูกน้ำท่วมเป็นบางช่วงของปี และออกจากจังหวัดกันดาล และข้ามจังหวัดกำปงฉนัง จากทางแยกที่ติดกับทางหลวงหมายเลข 51 ไปทางเหนือสู่เมืองกำปงฉนัง จากนั้นไปทางตะวันตกเฉียงเหนือสู่อำเภอบริบูรณ์ ซึ่งข้ามไปยังจังหวัดโพธิสัตว์ จากจุดนั้น จะเลี่ยงผ่านทะเลสาบโตนเลสาบและไปทางตะวันตกสู่เมืองโพธิสัตว์ ซึ่งเป็นเมืองหลักของจังหวัด เมื่อออกจากจังหวัดโพธิสัตว์ ทางหลวงหมายเลข 5 จะเลี้ยวไปทางตะวันตกเฉียงเหนืออีกครั้งและมุ่งสู่จังหวัดพระตะบอง ผ่านเมืองหลักของอีกจังหวัดหนึ่งที่เมืองพระตะบอง และเดินทางต่อไปยังอำเภอศรีโสภณในจังหวัดบันทายมีชัย ซึ่งเส้นทางไปบรรจบกับจุดสิ้นสุดของทางหลวงหมายเลข 6 และโค้งไปทางทิศตะวันตกสู่จุดสิ้นสุดที่เมืองปอยเปตซึ่งอยู่บนชายแดนประเทศไทย
# ตำบลเกวียนหัก
เกวียนหัก เป็นตำบลในอำเภอขลุง จังหวัดจันทบุรี โดยมีองค์กรปกครองส่วนท้องถิ่นภายในพื้นที่เป็นเทศบาลตำบลเกวียนหัก 

 ที่ตั้งและอาณาเขต 
ตำบลเกวียนหัก มีอาณาเขตติดต่อกับเขตการปกครองข้างเคียงดังต่อไปนี้ วันที่ 28 พฤศจิกายน พ.ศ. 2546

 ทิศเหนือ ติดต่อกับตำบลซึ้ง
 ทิศตะวันออก ติดต่อกับตำบลซึ้ง ตำบลขลุง และตำบลวันยาว
 ทิศใต้ ติดต่อกับตำบลหนองชิ่ม (อำเภอแหลมสิงห์)
 ทิศตะวันตก ติดต่อกับตำบลตะปอน

 ประวัติ 
เกวียนหัก มีเรื่องเล่าสืบต่อกันว่ามีตายาย 2 คนอยู่ที่อำเภอแหลมสิงห์ สมัยนั้นพื้นที่เป็นป่าเปลี่ยวต้องใช้เกวียนเป็นพาหนะ โดยตายายขับเกวียนพลิ้วมา พอมาถึงบ้านปากคั่นบริเวณนั้นมีสระน้ำใหญ่ มีสัตว์ป่าจำนวนมากมากินน้ำที่หนองน้ำ พอสัตว์ป่าเห็นตายายก็ส่งเสริมคำราม ยายเกิดอาการกลัว จึงตีวัวที่ลากเกวียนมาถึงวัดตะพงน้อย (วัดตะปอนน้อย) วัวก็วิ่งเต็มที่เลยไปถึงหมู่บ้านหนึ่งคานหลังของเกวียนเกิดหลุดรูด จึงเรียกว่าบ้านคานรูด หลังจากนั้นตายายก็มัดคานที่รูดแล้ววิ่งต่อไป คานเกวียนไปไม่ไหวจึงหักลงมา ต่อมาเรียนสถานที่นี้ว่า เกวียนหักประวัติตำบลเกวียนหัก อำเภอขลุง จังหวัดจันทบุรี -  กศน.ตำบลเกวียนหัก สืบค้นเมื่อวันที่ 11 พฤศจิกายน พ.ศ. 2567

ปี พ.ศ. 2488 ทางจังหวัดจันทบุรีได้ประกาศจัดตั้งตำบลขลุงบางส่วนขึ้นเป็น เทศบาลตำบลขลุง วันที่ 16 ตุลาคม พ.ศ. 2488 ปี พ.ศ. 2490 หมู่บ้านส่วนที่อยู่นอกเขตเทศบาลตำบลขลุง คือ หมู่ 1 บ้านตะปอนใหญ่, หมู่ 2–4 บ้านคานรูด,หมู่ 5–7 บ้านเกวียนหัก, หมู่ 8 บ้านน้ำฉู่, หมู่ 9 บ้านแถวคลอง และหมู่ 10 บ้านหัวอ่าง ของตำบลขลุง รวม 10 หมู่บ้าน ได้แยกออกมาจัดตั้งเป็น ตำบลเกวียนหัก วันที่ 10 มิถุนายน พ.ศ. 2490 

 การแบ่งเขตการปกครอง 
ตำบลเกวียนหักแบ่งพื้นที่การปกครองออกเป็น 10 หมู่บ้าน ได้แก่
 หมู่ที่ 1 บ้านตะปอนใหญ่
 หมู่ที่ 2 บ้านคานรูด
 หมู่ที่ 3 บ้านคานรูด
 หมู่ที่ 4 บ้านคานรูด
 หมู่ที่ 5 บ้านเกวียนหัก
 หมู่ที่ 6 บ้านเกวียนหัก
 หมู่ที่ 7 บ้านเกวียนหัก
 หมู่ที่ 8 บ้านน้ำฉู่
 หมู่ที่ 9 บ้านแถวคลอง
 หมู่ที่ 10 บ้านหัวอ่าง
# วริศ คุณธาราภรณ์
วริศ คุณธาราภรณ์ เป็นนักกีฬาขี่ม้ามาราธอนชาวไทย ที่ผ่านการตัดเลือกเข้าสู่การแข่งกีฬาขี่ม้ามาราธอนชิงแชมป์โลก และอยู่ในอันดับ 89 ของโลกเมื่อ พ.ศ. 2566‘3 ขี่ม้าไทย’ ลุยศึกชิงแชมป์โลกที่ยูเออี (Top 100 FEI Endurance Open Riders World Ranking)3 นักกีฬาขี่ม้าไทย พร้อมสู้ศึกโลก “ขี่ม้าเอ็นดูแรนซ์ชิงแชมป์โลก” ที่ยูเออี

นอกจากนี้ เขาได้รองแชมป์ประเภทบุคคลจากการแข่งรายการมาเลเซีย-ไทยแลนด์ โอเพ่น เอ็นดูรานซ์ ชาลเลนจ์ โทรฟี 2010ขี่ม้าพบดาวรุ่ง บู๊ศึกไทย-มาเลย์ และได้อันดับ 3 จากการแข่งกีฬาขี่ม้ามาราธอนประเภทบุคคลในซีเกมส์ 2017"3 นักกีฬาขี่ม้าไทย" ประกาศความพร้อมสู้ศึกโลก-วางเป้าติดท็อป 10
# อี ซัง-จุน
อี ซัง-จุน (, เกิดในปี ค.ศ. 1998) เป็นนักแสดงชาวเกาหลีใต้ภายใต้สังกัด Double H TNE

 อาชีพ 
เมื่อวันที่ 13 พฤษภาคม ค.ศ. 2021 อี ซัง-จุนได้เซ็นสัญญาเป็นนักแสดงในสังกัดกับบริษัท Double H TNE อย่างเป็นทางการ

 ผลงานการแสดง 
 ละครโทรทัศน์ 
 ปี ค.ศ. ชื่อเรื่อง บทบาท  2021 Blue Birthday ชา อึน-ซ็อง  School 2021 อี แจ-ฮย็อก  2024 Beauty and Mr. Romantic พัค โด-จุน  Frankly Speaking ซง กี-แบค  จุดเชื่อมตาย คิม อู-ซ็อง  สควิดเกม เล่นลุ้นตาย ฤดูกาล ที่ 2 ผู้จัดการ   Heesu in Class 2 คิม ซึง-ว็อน
# แมรียู (ละครโทรทัศน์)
แมรี่ยู  เป็นละครโทรทัศน์เกาหลีใต้ปี ค.ศ. 2024 นำแสดงโดย อี อี-คย็อง, โช ซู-มิน, คู จุน-ฮเว และจี อี-ซู ออกอากาศตอนแรกทางช่อง Channel A เมื่อวันที่ 16 พฤศจิกายน ค.ศ. 2024 และออกอากาศทุกวันเสาร์และอาทิตย์ เวลา 19:50 น. (เวลามาตรฐานเกาหลี)

 เรื่องย่อ 

แมรี่ยู เป็นเรื่องราวเกี่ยวกับ บง ช็อล-ฮี หนุ่มโสดชาวเกาะที่มีเป้าหมายในชีวิตคือการแต่งงาน และจ็อง ฮา-นา ข้าราชการขั้น 7 ที่ไม่ต้องการที่จะแต่งงานเลยแม้แต่น้อย

 นักแสดงและตัวละคร 

 นักแสดงหลัก 
 อี อี-คย็อง รับบทเป็น บง ช็อล-ฮี

 หนุ่มโสดชาวเกาะที่ไม่มีพิษภัย เขาเป็นคนงานที่มีความสามารถรอบด้านอยู่ในหมู่บ้านบนเกาะแห่งหนึ่งชื่อช็องโด และมีบุคลิกที่มีเอกลักษณ์เฉพาะตัว ทำหน้าที่ดูแลหลานฝาแฝดสองคนของเขาเพียงลำพัง ในอดีตเขาเคยเป็นพนักงานดับเพลิงที่ถูกบอกเลิก

 โช ซู-มิน รับบทเป็น จ็อง ฮา-นา

 ข้าราชการขั้น 7 ที่ไม่อยากแต่งงาน เธอถูกมอบหมายให้เข้าร่วม 'ทีมสนับสนุนการแต่งงาน' เนื่องด้วยเหตุการณ์บางอย่าง และได้มอบหมายงานสำคัญในการทำให้การแต่งงานของ ช็อล-ฮี หนุ่มโสดชาวเกาะเกิดขึ้น

 คู จุน-ฮเว รับบทเป็น ชเว กี-จุน

 อดีตคู่หมั้นของฮา-นา และหัวหน้าทีมสนับสนุนการแต่งงานที่ฮา-นาเป็นสมาชิกอยู่

 จี อี-ซู รับบทเป็น โอ อิน-อา

 ผู้อำนวยการห้างสรรพสินค้าไดอัน รุ่นพี่ของฮา-นา ที่แอบรักช็อล-ฮี
# รัฐว้า
รัฐว้า เป็นรัฐอิสระโดยพฤตินัยที่มีระบอบการเมือง การแบ่งเขตปกครองและกองทัพ29 December 2004, 佤帮双雄 , Phoenix TV. ในขณะที่รัฐบาลของรัฐว้ายอมรับอธิปไตยของเมียนมาร์ทั่วทั้งแผ่นดิน สิ่งนี้ไม่รวมถึงความจงรักภักดีต่อรัฐบาลใดรัฐบาลหนึ่งโดยเฉพาะ รัฐธรรมนูญของเมียนมาร์ ฉบับปีพุทธศักราช 2551 ยอมรับดินแดนส่วนเหนือของรัฐว้าในฐานะของเขตปกครองตนเองว้าในรัฐฉาน ด้วยระบอบการเมืองการปกครองโดยพฤตินัยคือ รัฐพรรคการเมืองเดียว สังคมนิยม ปกครองโดยกองทัพผสมรัฐว้า (UWSP) ซึ่งแยกตัวออกจากพรรคคอมมิวนิสต์พม่า (CPB) ในปี พ.ศ. 2532 รัฐว้าถูกแบ่งเป็น 3 เทศมณฑล 2 อำเภอพิเศษ และ 1 เขตพัฒนาเศรษฐกิจ เมืองหลวงของเขตการปกครองคือ ปางคำ (ในอดีตคือปางซาง) ส่วนชื่อของ ว้า ได้มาจากกลุ่มชาติพันธุ์ในพื้นที่ทางตอนเหนือของเมียนมาร์
# การลงจอดโดยใช้ลำตัวเครื่อง
การลงจอดโดยใช้ลำตัวเครื่อง หรือ การลงจอดโดยใช้ใต้ท้องเครื่อง  เกิดขึ้นเมื่ออากาศยานลงจอดโดยไม่ใช้ล้อลงจอด แต่ใช้ส่วนล่างของลำตัวเครื่องหรือใต้ท้องเครื่องเป็นอุปกรณ์หลักสำหรับการลงจอดนั้นแทน แต่โดยปกติแล้ว การลงจอดโดยไม่กางล้อลงจอด (gear-up landing) มักจะกล่าวถึงเหตุการณ์ที่นักบินลืมกางล้อลงจอด แต่ การลงจอดโดยใช้ใต้ท้องเครื่อง (belly landing) มักจะกล่าวถึงเหตุการณ์ที่เกิดเหตุขัดข้องใดๆ หนึ่งๆ ที่ส่งผลให้ไม่สามารถกางล้อลงจอดได้

ในการลงจอดโดยใช้ลำตัวเครื่อง เครื่องบินมักจะได้รับความเสียหายอย่างหนักและมีความเสี่ยงที่เครื่องบินจะพลิกคว่ำ พังทลาย หรือลุกไหม้ได้หากลงจอดเร็วหรือแรงเกินไป นักบินจึงจำเป็นต้องใช้ความแม่นยำสูงสุดเพื่อให้แน่ใจว่าเครื่องบินจะลงจอดตรงและราบเรียบที่สุดเท่าที่จะเป็นไปได้ในขณะที่รักษาความเร็วให้เพียงพอต่อควบคุมเครื่องบิน แต่ถ้าหากมีลมกระโชกแรง ทัศนวิสัยไม่ดี เครื่องบินได้รับความเสียหาย หรือเครื่องมือหรืออุปกรณ์ควบคุมไม่ตอบสนอง ความเสี่ยงในการลงจอดจะเพิ่มขึ้นอย่างมาก อย่างไรก็ตาม การลงจอดโดยใช้ลำตัวเครื่องเป็นอุบัติเหตุทางเครื่องบินที่พบบ่อยที่สุดประเภทหนึ่ง และโดยปกติจะไม่ถึงแก่ชีวิตหากดำเนินการอย่างระมัดระวัง

 ตัวอย่าง 
เมื่อวันที่ 1 พฤศจิกายน ค.ศ. 2011 ลอตโปลิชแอร์ไลน์ เที่ยวบินที่ 16 เป็นเครื่องบินโบอิง 767 กัปตันตาแดอุช วรอนา ได้ประกาศสถานการณ์ฉุกเฉินเนื่องจากสูญเสียระบบล้อลงจอดระหว่างเดินทางจากท่าอากาศยานนานาชาตินวร์กลิเบอร์ตีสู่ท่าอากาศยานวอร์ซอโชแปง เครื่องบินที่เกิดเหตุเป็นลำที่ใหม่ที่สุดในฝูงบิน โดยได้ลงจอดโดยใช้ลำตัวเครื่องในกรุงวอร์ซอและเกิดเพลิงไหม้เล็กน้อย แต่ผู้โดยสารและลูกเรือทั้งหมดได้รับการอพยพออกไปโดยไม่มีผู้ได้รับบาดเจ็บ ท่าอากาศยานถูกปิดให้บริการนานกว่าหนึ่งวันหลังจากอุบัติการณ์ดังกล่าว

เมื่อวันที่ 22 พฤษภาคม ค.ศ. 2020 ปากีสถานอินเตอร์แนชนัลแอร์ไลน์ เที่ยวบินที่ 8303 เป็นเครื่องบินแอร์บัส เอ320 ได้ลงจอดโดยที่ไม่กางล้อลงจอดเนื่องจากความผิดพลาดของนักบิน แม้ว่าลูกเรือจะพยายามบินวนกลับ แต่การลงจอดโดยไม่กางล้อลงจอดทำให้เครื่องยนต์ทั้งสองเครื่องได้รับความเสียหาย ซึ่งต่อมาล้มเหลวขณะจากบินวนกลับ ส่งผลให้เครื่องบินตกในย่านที่พักอาศัยที่มีประชากรหนาแน่นใกล้กับท่าอากาศยานนานาชาติอัลลามา อิกบัล นครการาจี โดยมีผู้เสียชีวิต 97 รายจากทั้งหมด 99 รายบนเครื่อง และหนึ่งรายบนพื้นดิน

เมื่อวันที่ 5 ตุลาคม ค.ศ. 2023 เฟดเอกซ์เอกซ์เพรส เที่ยวบินที่ 1376 เป็นเครื่องบินโบอิง 757 ซึ่งทำการบินจากท่าอากาศยานแชตตานูกาเมโทรโพลิตัน มุ่งหน้าไปยังท่าอากาศยานนานาชาติเม็มฟิส ถูกบังคับให้บินกลับและลงจอดโดยใช้ลำตัวเครื่องหลังไม่สามารถกางล้อลงจอดได้ เครื่องบินได้ไถลออกนอกทางวิ่งโดยไม่มีลูกเรือบนเครื่องได้รับบาดเจ็บ

เมื่อวันที่ 29 ธันวาคม ค.ศ. 2024 เครื่องบินโบอิง 737-800 ดำเนินการเชจูแอร์ เที่ยวบินที่ 2216 ลงจอดโดยใช้ลำตัวเครื่องที่ท่าอากาศยานมูอัน ประเทศเกาหลีใต้ ภายหลังระบบลงจอดขัดข้องจากรายงานนกชนเครื่องบิน เครื่องบินไม่สามารถหยุดบนทางวิ่งได้ ชนเข้ากับรั้วกั้นเขตสนามบินและระเบิดลุกเป็นไฟ ส่งผลให้มีผู้เสียชีวิตทั้งสิ้น 179 ราย มีผู้รอดชีวิต 2 ราย จากผู้โดยสารและลูกเรือบนเครื่องทั้งหมด 181 ราย
# สะพานจรอยจังวร
สะพานจรอยจังวร (หรือเรียกอีกอย่างว่า สะพานมิตรภาพกัมพูชา-ญี่ปุ่นคิซูน่า) เป็นสะพานยาว 709 เมตร ที่ข้ามแม่น้ำโตนเลสาบในกรุงพนมเปญ สร้างขึ้นครั้งแรกในปี พ.ศ. 2506 ด้วยความช่วยเหลือจากญี่ปุ่น สะพานนี้ได้รับความเสียหายอย่างรุนแรงในช่วงสงครามกลางเมืองในปี พ.ศ. 2515 และ 2516 และปิดให้บริการจนกระทั่งเปิดใช้งานอีกครั้งในวันที่ 26 กุมภาพันธ์ พ.ศ. 2537 ห่างไปทางเหนือประมาณ 10 กิโลเมตร มีสะพานอีกแห่งคือสะพานแปรกกดัม จากนั้นคือสะพานแปรกพโนว และไม่มีสะพานใดในแม่น้ำโตนเลสาบอีกแล้ว สะพานชั่วคราวน่าจะเปิดใช้งานในเดือนเมษายน พ.ศ. 2561 การก่อสร้างสะพานคอนกรีตน่าจะเริ่มหลังจากนั้นไม่นาน

 การโจมตีใน พ.ศ. 2515 
thumb|250px|สะพานจรอยจังวรถล่ม
เมื่อวันที่ 24 มีนาคม พ.ศ. 2515 ทหารช่างทำลายของกองทัพประชาชนเวียดนาม/เขมรแดงได้จุดชนวนระเบิดรถที่บรรจุวัตถุระเบิดไว้บนสะพาน ทำให้สะพานหลายช่วงพังถล่มลงไปในแม่น้ำโขงและมีพลเรือนเสียชีวิต 3 ราย